

R E P U B L I K A H R V A T S K A

VUKOVARSKO-SRIJEMSKA ŽUPANIJA

 

 **OPĆINA TOMPOJEVCI**

 A. G. Matoša 9, 32238 Tompojevci

**OPĆINSKO VIJEĆE**

KLASA: 024-01/24-02/06

URBROJ: 2196-26-02-24-1

Tompojevci, 11.09.2024.

Na temelju članka 26. stavaka 2. i 10. Zakona o zaštiti potrošača ("Narodne novine" broj [19/22](https://www.zakon.hr/cms.htm?id=57046) i [56/23](https://www.zakon.hr/z/3514/Zakon-o-predstavni%C4%8Dkim-tu%C5%BEbama-za-za%C5%A1titu-kolektivnih-interesa-i-prava-potro%C5%A1a%C4%8Da)) i članka 29. Statuta Općine Tompojevci („Službeni vjesnik“ Vukovarsko-srijemske županije broj 04/21 i 19/22), Općinsko vijeće Općine Tompojevci na svojoj 24. sjednici održanoj dana 11.09. 2024. godine, donosi

**ODLUKU**

**o osnivanju Savjeta za zaštitu potrošača javnih usluga Općine Tompojevci**

I. OPĆE ODREDBE

Članak 1.

Ovom se Odlukom osniva Savjet za zaštitu potrošača javnih usluga Općine Tompojevci (u daljnjem tekstu: Savjet), uređuje način rada te prava i obveze članova Savjeta.

Savjet se osniva kao savjetodavno tijelo u svrhu davanja mišljenja u postupku donošenja odluka iz nadležnosti Općinskog vijeća kao i odluka iz nadležnosti Općinskog načelnika koje se odnose na zaštitu prava potrošača – korisnika javnih usluga koje se, temeljem odredbi zakona kojim se uređuje zaštita prava potrošača, smatraju javnim uslugama.

Članak 2.

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

II. ČLANOVI SAVJETA

Članak 3.

Savjet čine predsjednik i dva člana.

Članove Savjeta imenuje i razrješava Općinsko vijeće Općine Tompojevci, na prijedlog Općinskog načelnika Općine Tompojevci.

U radu Savjeta kao član sudjeluje predstavnik udruge za zaštitu potrošača koja djeluje na području Vukovarsko-srijemske županije, sukladno odredbama zakona kojim se uređuje zaštita potrošača.

Članak 4.

Članovi Savjeta imenuju se na vrijeme od četiri godine.

Ista osoba može biti ponovno imenovana za člana Savjeta.

Članu Savjeta mandat može prestati i prije isteka vremena na koje je imenovan, i to na osobni zahtjev, ako bude razriješen, ako prestane biti članom udruge za zaštitu potrošača i u slučaju smrti.

Član Savjeta može biti razriješen ako ne ispunjava dužnosti člana Savjeta, ako svojim ponašanjem naruši ugled i dužnost koju obnaša i ako postoje okolnosti koje razrješenje opravdavaju (dugotrajna bolest, gubitak poslovne sposobnosti, odsluženje zatvorske kazne, pokretanje kaznenog postupka i slično).

U slučaju kada članu Savjeta mandat prestane prije isteka vremena na koje je imenovan, novom članu Savjeta mandat traje do isteka mandata člana Savjeta umjesto kojeg je imenovan.

III. NAČIN RADA SAVJETA TE PRAVA I OBVEZE ČLANOVA SAVJETA

Članak 5.

Savjet radi na sjednicama, koje se sazivaju po potrebi.

Sjednice Savjeta saziva predsjednik Savjeta, a u slučaju njegove odsutnosti ili spriječenosti, član Savjeta kojeg predsjednik za to ovlasti.

Članak 6.

Dnevni red sjednice Savjeta predlaže predsjednik Savjeta.

Na sjednicama Savjeta raspravlja se i odlučuje o točkama koje se nalaze na dnevnom redu.

Poziv za sjednicu s prijedlogom dnevnog reda i materijal o kojem će se raspravljati na sjednici dostavlja se članovima Savjeta najmanje pet dana prije održavanja sjednice.

Iznimno od odredbe stavka 3. ovoga članka, ako za to postoje opravdani razlozi, predsjednik Savjeta može sazvati sjednicu telefonski, e-mailom ili na drugi prikladan način, najkasnije 24 sata prije održavanja sjednice, a materijal za pojedinu točku dnevnog reda može dostaviti i na samoj sjednici.

Članak 7.

Sjednicama predsjeda predsjednik Savjeta.

Savjet po pojedinom pitanju iz svoje nadležnosti donosi mišljenja i preporuke većinom glasova prisutnih članova.

Na sjednici se mogu donositi odluke ako su prisutna najmanje dva člana Savjeta.

U slučaju odsutnosti predsjednika Savjeta, sjednicom predsjeda član Savjeta kojeg predsjednik na to ovlasti.

Na sjednici Savjeta vodi se zapisnik koji sadrži osnovne podatke o radu sjednice, iznijete prijedloge te donijete akte po točkama dnevnog reda.

Članak 8.

Članovi Savjeta dužni su svojim radom doprinositi svrsi iz članka 1.ove Odluke vrednujući istovjetno prava potrošača i interese Općine Tompojevci.

Članovi Savjeta dužni su redovito prisustvovati sjednicama Savjeta osim u slučaju izostanka iz opravdanih razloga.

Za svoj rad članovi Savjeta ne primaju naknadu.

Članak 9.

Stručne i administrativne poslove za rad Savjeta obavlja Jedinstveni upravni odjel Općine Tompojevci.

IV. PRIJELAZNE I ZAVRŠNE ODREDBE

Članak 10.

Ova Odluka o osnivanju Savjeta za zaštitu potrošača javnih usluga Općine Tompojevci stupa na snagu osmoga dana od dana objave u „Službenom vjesniku“ Vukovarsko-srijemske županije.

 PREDSJEDNIK OPĆINSKOG VIJEĆA

 Ivan Štefanac